**Zapisnik sa izvanredne sjednice Vijeća roditelja Osnovne Škole Milana Langa, Samobor, održane dana 4. ožujka 2020.**

Izvanrednu sjednicu Vijeća roditelja sazvao je ravnatelj škole prof. Igor Matijašić.

Izvanrednoj sjednici Vijeća roditelja, pored predstavnika roditelja, prisustvuje i ravnatelj škole prof. Igor Matijašić te školska pedagoginja Željka Ceglec, s tim da je predsjednica Vijeća roditelja Željka Knežević odsutna, a mijenja je zamjenica Iris Gović Penić.

Ravnatelj izvješćuje Vijeće roditelja da je povod za sazivanje izvanredne sjednice bio javni poziv Ministarstva znanosti i obrazovanja za prijavu za Eksperimentalni program za sedme i osme razrede iz nastavnog predmeta Geografija.

Nadležno Ministarstvo ovaj je javni poziv za prijavu uputilo svim školama koje su prethodno bile uključene u Eksperimentalni progam „Škola za život“.

Nakon izlaganja ravnatelja o razlozima sazivanja izvanredne sjednice Vijeća roditelja pristupilo je glasovanju.

Za prijavu na javni poziv glasovalo je 14 predstavnika roditelja, dok je jedan roditelj bio protiv.

Nakon glasovanja ravnatelj je izvijestio Vijeće roditelja o dovršavanju uređenja učionice na otvorenom, zatim o aktivnostima Udruge Surla koja organizira vježbe iz javnog govorništa za učenike Škole te je upoznao prisutne o aktivnostima Hrvatskog planinarskog društva koje planira organizirati školu planinarstva u prostorijama Škole.

Ravnatelj je Vijeće roditelja izvijestio i o planovima vezanim uz održavanje Ljubičaste biciklijade čije se održavanje planira u ožujku ili travnju 2020.

Roditelji su iskazali interes za održavanje radionica o načinu korištenja sredstava elektroničke komunikacije, no ravnatelj je ukazao da je jedna takva radionica, konkretno o zlostavljanju preko društvenih mreža, održana u listopadu 2019., ali da se pozivu za sudjelovanje na istoj nije odazvao velik broj roditelja.

Nakon što je roditelj predstavnik 1. a razreda izložio svoju zabrinutost vezano uz disciplinu učenika u tom razredu, školska pedagoginja je rekla da će obratiti povećanu pažnju disciplini u tom razredu, s tim da je naglasila da su svi prvašići dosta “živi“ i da im treba vremena da prihvate pravila ponašanja u školi.

Ravnatelj je izvijestio prisutne članove Vijeća roditelja i o planovima vezanim uz Dane otvorenih vrata i akciju Dojdi osmaš.

Rapravljalo se i o higijenskim mjerama poduzetim u Školi vezano uz pojavu Corona virusa, posebno o povećenoj potrebi za upotrebom wc papira, sapuna i o potrebi za toplom vodom, a sve u svrhu borbe protiv ovog virusa.

Ravnatelj je na pitanje jednog od roditelja zašto učenici osmih razreda ne upotrebljavaju tablete odgovorio da upotreba tableta ovisi o procjeni učitelja, s tim da učitelji nemaju obvezu koristiti tablete tijekom nastave. Posebno je napomenuo da trenutno nema bežičnog interneta u cijeloj Školi, ali da bi ga trebalo biti od sljedeće godine.

U Samoboru, 4. ožujka 2020.

 Zapisničarka:

 Iris Gović Penić